Ẹnìkan tí mo tún ṣe àkíyèsí pé mo mọ̀ nínú àwọn ènìyàn náà ni babaláwo kan tí orúkọ rẹ́ ń jẹ́ Ewédayépọ̀. Ọkùnrin náà ní egbòogi púpọ̀, gbogbo ènìyàn ló sì mọ̀ ọ́n jákèjádì ìlú wa. Ọjọ́ méje ni ó fi gbé inú ihò ilẹ̀ nígbà tí ó gbé iwin kan ní ìyàwó kí ó tóó di pé wọ́n tún fi ara wọn sílẹ̀. Kò sí ewé náà nínú igbó tí ọkùnrin yìí kò mọ̀ bẹ́ẹ̀ ni kò sí egbòogi tí ó ṣe ìpamọ́ fún un. A máa bá igi sọ̀rọ̀, ó gbọ́ èdè ẹranko, ó gbọ́ ti ẹyẹ, ó sì gbọ́ ti ẹja inú omi. Nígbà tí mo rí i mo bẹ̀rẹ̀ sí pè é ní oríkì rẹ̀, mo ní ‘Ewédayépọ̀, oníṣègùn ayé, Ewédayépọ̀, oníṣègùn ọ̀run, pàtàkì nínú àwọn babaláwo, irúnmọlẹ̀ ọkùnrin, Ewédayépọ̀, ó ṣe bi iré bí iré ó di ọkọ gbogbo wọn, ẹni tí ó ṣe bí àwàdà tí ó di baba àǹjànnú, ẹni tí ó fi ṣìgìdì ṣe ọmọ-ọ̀dọ̀, tí ó fi ońdè ṣe ìbàǹtẹ́, Ewédayépọ̀ ọkùnrin, ìwọ ni baba wọn ìwọ la fi ṣe é, ìwọ ni baba àgbàlagbà, ìwọ la fi ṣe é, ẹni tí ń rìn kọ́ńdúkọ̀ńdú, ẹ̀tẹ́ ni yòó fi rí.
Enikan ti mo tun se akiyesi pe mo mo ninu awon eniyan naa ni babalawo kan ti oruko re n je Ewedayepo. Okunrin naa ni egboogi pupo, gbogbo eniyan lo si mo on jakejadi ilu wa. Ojo meje ni o fi gbe inu iho ile nigba ti o gbe iwin kan ni iyawo ki o too di pe won tun fi ara won sile. Ko si ewe naa ninu igbo ti okunrin yii ko mo bee ni ko si egboogi ti o se ipamo fun un. A maa ba igi soro, o gbo ede eranko, o gbo ti eye, o si gbo ti eja inu omi. Nigba ti mo ri i mo bere si pe e ni oriki re, mo ni ‘Ewedayepo, onisegun aye, Ewedayepo, onisegun orun, pataki ninu awon babalawo, irunmole okunrin, Ewedayepo, o se bi ire bi ire o di oko gbogbo won, eni ti o se bi awada ti o di baba anjannu, eni ti o fi sigidi se omo-odo, ti o fi onde se ibante, Ewedayepo okunrin, iwo ni baba won iwo la fi se e, iwo ni baba agbalagba, iwo la fi se e, eni ti n rin kondukondu, ete ni yoo fi ri.